รัฐบาลเชิญชวนภาคธุรกิจท่องเที่ยวจัดแคมเปญ ออกโปรโมชั่นดึงดูดนักท่องเที่ยวเพิ่ม พร้อมเปิดเผยสมาคมขนส่งทางอากาศระหว่างประเทศ ประเมินล่าสุดปีนี้ต่างชาติเข้าไทยเกิน 10 ล้านคน
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า กระทรวงคมนาคมได้รายงานว่า สมาคมขนส่งทางอากาศระหว่างประเทศ หรือ IATA  คาดการณ์การจราจรทางอากาศและจำนวนผู้เดินทางจากต่างประเทศมายังประเทศไทยในปี 2565 จะเกินกว่า 10 ล้านคน โดยการเพิ่มขึ้นของผู้เดินทางเป็นไปทิศทางเดียวกับทั่วโลก เนื่องจากหลายประเทศผ่อนคลายข้อจำกัดการเข้าประเทศ หลังคลายความกังวลต่อสถานการณ์โควิด-19 โดยขณะนี้สำนักงานการบินพลเรือนแห่งประเทศไทย (กพท.)ได้หารือกับทุกสายการบินและผู้บริหารท่าอากาศยานทุกแห่ง เพื่อจัดเที่ยวบิน สลอตการบิน การเพิ่มบุคลากร ให้สอดคล้องกับจำนวนผู้โดยสาร โดยเฉพาะตั้งแต่วันที่ 1 ก.ค. 2565 เป็นต้นไปที่ผู้โดยสารขาเข้าระหว่างประเทศจะสูงขึ้นหลังการยกเลิกการลงทะเบียนในระบบ Thailand Pass สำหรับชาวต่างชาติ การเดินทางเข้าประเทศกลับสู่ภาวะปกติเช่นเดียวกับช่วงก่อนเกิดการแพร่ระบาดของโควิด19  น.ส.ไตรศุลี กล่าวว่า กระทรวงคมนาคมและกระทรวงการท่องเที่ยวและกีฬา ได้หารือและเห็นสอดคล้องกันว่าการดำเนินมาตรการผ่อนคลายของรัฐบาล สนับสนุนการเดินทางเข้าประเทศของนักท่องเที่ยวต่างชาติได้ระดับหนึ่ง แต่หากภาคธุรกิจด้านการท่องเที่ยวทั้งส่วนของโรงแรม ที่พัก ร้านอาหาร สถานที่ท่องเที่ยวต่างๆ ร่วมออกแคมเปญด้วยจะสามารถดึงดูดนักท่องเที่ยวให้เลือกประเทศไทยเป็นจุดหลายปลายทาง ยอดนักท่องเที่ยวจะสูงกว่าประมาณการได้ ซึ่งหมายถึงเม็ดเงินที่จะเข้ามาหมุนเวียนในเศรษฐกิจประเทศมากขึ้นด้วย ดังนั้นรัฐบาลขอเชิญชวนผู้ประกอบการในภาคการท่องเที่ยวร่วมกับภาครัฐในการฟื้นฟูภาคการท่องเที่ยว โดยออกแคมเปญกิจกรรมทางการตลาด และมีโปรโมชั่นต่างๆ เพื่อสร้างแรงจูงใจให้นักท่องเที่ยวตัดสินใจมาประเทศไทย เพื่อทำให้ภาคท่องเที่ยวไทยฟื้นตัวได้เร็วยิ่งขึ้นสำหรับข้อมูลผู้เดินทางเข้าประเทศไทยของนักท่องเที่ยวต่างชาติสะสมทุกตั้งแต่วันที่ 1 ม.ค. - 26 มิ.ย. 2565 รวม 2,027,230 คน โดยประเทศที่เดินทางเข้าไทยมามากที่สุด 5 อันดับแรก ได้แก่ อินเดีย มาเลเซีย สหราชอาณาจักร สิงคโปร์ และสหรัฐฯส่วนด่านที่มีผู้เดินทางผ่านมาที่สุด 5 อันดับแรก ได้แก่ ด่านท่าอากาศยานสุวรรณภูมิ ท่าอากาศยานภูเก็ต ท่าอากาศยานดอนเมือง ด่านสะเดา และด่านหนองคาย